伐棘篇
作者：路振
朝代：宋

paragraphs: 伐棘何所山之巔，秋風颾颾棘子丹。
折根破柢堅且頑，斸夫趦趄汗污顔。
攢鋒束芒趨道還，𦽑之森森繚長藩。
暮冬號風雪暗天，漏寒不鳴守犬眠。
主人堂上多金錢，東陵暴客來窺垣。
舉手觸鋒身隕顛，千矛萬戟爭後先。
襟袖結裂不可揎，蹠破指傷流血殷。
神離氣沮走蹁躚，數尺之牆弗復攀。
索頭醜奴搔河壖，朔方屯師連七年。
木波馬領沙填填，氣脈不絕如喉咽。
官軍虎怒思吼軒，强弩一發山河穿。
將不叶謀空即安，翫養小醜成隕顛。
推芻挽粟徒喧喧，邊臣無心靖國艱。
爲余諷此伐棘篇。